El cargol poma ha arribat a les comarques de Girona. O li han portat, per ser més exactes. La Generalitat ja ho ha fet oficial i ha anunciat que presentarà denúncia als Mossos i a fiscalia perquè ho investigui perquè no creu que els exemplars trobats en una finca de dues hectàrees de Palau-Sator (Baix Empordà) hi hagin arribat de manera accidental. És a dir, que algú ho ha fet intencionadament. Els arrossaires no en tenen cap dubte perquè diuen que és un camp que s’hi ha d’anar a peu.

Els cargols (3 cargols i 10 postes) es van detectar ahir a la tarda i la inquietud ha anat augmentant amb el pas de les hores. La notícia no només ha sacsejat aquesta zona que forma part del Parc Natural del Montgrí les Medes i el Baix Ter sinó també la resta de Catalunya, on ja es parla de terrorisme ecològic. Qui és capaç d’agafar un cargol que se sap que és letal per l’arròs i per la fauna i la flora de la zona que colonitza i transportar-lo 200 kms per llençar-lo en un espai que n’estava al marge? I per què? N’ha llençat a més llocs?

És la primera vegada que es detecta cargol poma fora del Delta de l’Ebre, on està causant estralls en la indústria de la zona.

Se sap que aquesta finca no està comunicada amb cap altra i això és l’únic aspecte positiu d’aquesta notícia que pot tenir conseqüències molt greus, sobretot si l’animal s’escampa. Diuen que tractar un camp infectat implica una despesa extra pel productor de 300 € més per hectàrea. Aguantable durant un temps però no eternament. Però a tot això hi hem d’afegir els costos ambientals que pot tenir si penetra en altres zones d’aiguamolls.

En una entrevista a la Cadena SER, l’arrossarie Dani Forcadell (Unió de Pagesos) diu que, vist el que ha passat al Delta, s’ha de ser dràstic i recomana que el camp infectat sigui assecat i no s’hi planti res almenys durant un any. És una mesura dura, ha admès, “s’haurà d’indemnitzar degudament l’agricultor però ha d’entendre que és una mesura sanitària imprescindible”. Forcadell tampoc dubte que darrera d’aquesta aparició del cargol poma a l’Empordà hi ha intencionalitat humana perquè, al Delta, el cargol ha aconseguit passar d’un costat a l’altre de l’Ebre i, que se sàpiga, no volen.

Mentrestant, ja s’han començat a prendre mesures. La finca ha estat declarada oficialment infestada, s’ha delimitat el perímetre afectat i s’ha establert una zona de cordó sanitari. També s’ha decidit fer un pentinat intensiu a tota la zona d’arrossars i establir un protocol d’higiene per tota la maquinària agrícola de la zona per evitar que es pugui propagar el cargol a més finques.

Al Baix Ter s’hi concentra la majoria de les 950 hectàrees dedicades a cultivar el que coneixem com arròs de Pals. També hi ha unes quantes hectarees a l’Alt Empordà. A aquest cultiu s’hi dediquen uns 25 productors en aquests moments.